1Na uwi ɔmmɔ kemo ni, Ɔga Unengudi Kaesare Augusto úte ɔyikun ɔnii benweni bekyuli bani fui nkya Roma lɛga bɔdi kalɔ anyi. 2Na bekyuli anyi bunweni budeedi bɔmɛni kemo ni, aban unengu ɔni baalɔ banii Kirenio mɔɔdi Siria kalɔ lɛlɔ. 3Anwuɔsu ukyuli biala úsie nwuna ɔma úténweni lɛnyi. 4Amu na Yosef lɛnɔ ɔ́ta ɔ́si Nasaret ɔma na Galilea kalɔ lɛlɔ úsie Betlehem na Yudea kalɔ lɛlɔ kesii kani na báwɔ Ɔga Dawid. Yosef úsie mmɔ ɔsika ɔdi Dawid kaba kemo ubi. 5Útiku Maria ɔni na bévele béte-nwu na ɔda kafɔ lɛnɔ. 6Na uwi ɔni na bakya Betlehem mmɔ ni, uwi úbedu Maria ka ɔwɔ. 7Ɔ́wɔ nwuna ubi ɔnanabi udeedi na ɔtɔ kakɛ kani na bebuo batɛ. Na únyimi-nwu ɔ́kya kɔdi kemo, na úti-nwu ɔ́va lɛla lɛni kemo na bebuo bammɔ baadi, ɔsika kakyakɔ kadi kasɔ keeebo na bafɔ keduokɔ. 8Amu na likpo lɛmmɔ na kalɔ kammɔ lɛlɔ ni, bafonu badane badi bakya baanu bana bebuo lɛlɔ usien fui. 9Katɔti ɔtu ɔdi ɔ́da ɔ́lɛ-ma lɛlɔ na Unwoti bukeye bɔdi búkeye búbewi-ma lɛlɔ. Ɔmɛni ɔsu báyia geen, 10nsu Katɔti ɔtu ɔmmɔ ɔ́su-ma ɔnini, “Bitayia. Líboku-mii linyesia lɛbuni lɛni ndubuti lɛlɔyɔ ku ebiti geen ute bekyuli fui. 11Na ɔmwi limeyi lɛmɛni kani lɛlɔ ni, báwɔ Ɔfɔne ɔni ndi Blɔti Kristo béte-mii na Ɔga Dawid ɔma kemo. 12Na lɛla lɛni na bɛdubuti bɛnu bɛti ni, ani ndi ka bɛdubɔnu ubiwɔ ɔni bényimi bákya kɔdi kemo na ɔtɛ bebuo kadikɔ.” 13Kɔnakunwi ni, Katɔti batu lɛkpa bonwu lɛdi lɛ́si kayaa lɛ́da lɛ́lɛ-ma lɛlɔ na líbebunku ɔtu ɔmɛni na bakya beemwi Katɔti banii, 14“Ɔbu ku bumwi ute Katɔti na katɔ kakaaka fui, na keyi buɛɛ kasiaku bayawine fui bani na Katɔti ɔɔyɔ́!” 15Na uwi ɔni na Katɔti batu bamɛni bátɔlɔ-ma kudɔ na básɔ bénwini bésie katɔ ni, bafonu badane bamɛni básu lɛlɔ banii, “Bɛya na busie Betlehem butánu ala ani nálɛ na Unwoti údie ɔ́tina-bu mɛni.” 16Amu na bábabla bésie na bátánu Maria ku Yosef ku ubiwɔ ɔni ntɛ bebuo kadikɔ mmɔ. 17Na ka bánu-nwu lɛni ni, básu ala ani fui na Katɔti ɔtu ɔmmɔ ɔ́su-ma ɔ́si ubi ɔmmɔ lɛlɔ. 18Amu na bekyuli bani fui nénu bafonu badane bamɛni etemila ni, ɔ́bla-ma kalɛ kadi. 19Nsu Maria únyimo ala amɛni fui, na úti-nya lɛlɔ kasusu úsie ɔgyu. 20Amu na bafonu badane bammɔ básɔ bénwini na beemwi Katɔti na ala ani fui na bánu ku ani bénu lɛnɔ lɛlɔ, ɔsika ana fui ese pɛpɛɛpɛ kalɛ kani na Katɔti ɔtu ɔmmɔ ɔ́su-ma. 21Na emeyi maane kama ka uwi úbedu ka bekulo ubi ɔmmɔ lego ni, básia-nwu lɛnyi banii Yesu aani kalɛ kani na Katɔti ɔtu ɔmmɔ ɔ́su úse asa na badubɔda-nwu kafɔ. 22Amu na uwi úbedu ka Yosef ku Maria babla lɛlɔ bɔbla sɛɛn ɔdi aani kalɛ na Mose ɔda bubo bɔɔtina kenye. Na béti ubiwɔ ɔmmɔ lɛnɔ bésienku Yerusalem banii beeti-nwu bete Unwoti. 23Lɛni na bénweni bákya Katɔti ɔda bubo ɔku kemo banii, “Ɔnanabi udeedi biala ku ebuo ɔgyani udeedi biala ni, ɔdi ka bedie-nwu bese bete Unwoti.” 24Na bésie bátábla akpala béte Unwoti, ɔsika ɔda bubo bɔmmɔ bɔ́tina ka beti babloduma inyɔ iye bamangbɛ inyɔ bakpa bete-nwu. 25Na uwi ɔmmɔ kemo ni, ɔnana ɔdi baalɔ banii Simeon ɔkya Yerusalem. Na ɔdi ukyuli ɔbuni ɔni na ɔɔyia Katɔti na unye ɔɔnu ulu ute Israel bɔfɔ. Na Katɔti Kɔyu kɔsiaku-nwu 26na kúse-nwu kayi ka ulekpi wetédu lebo lɛni na ɔ́nu ka báwɔ Ukyuli Ɔfunadi ɔni kenye na Katɔti ɔ́su úse. 27Amu na Kɔyu kɔmmɔ kɔ́tɔnku Simon kúsienku Yudafuɔ kakpakɔ mmɔ. Na ka bawɔne bamɛni béti Yesu ubiwɔ béboku banii bababla ala ani fui na ɔdi ka babla bete-nwu na ɔda bubo bɔmmɔ kenye ni, 28Simon ɔ́fɔ ubiwɔ ɔmmɔ ɔ́da, na ɔ́gya Katɔti enu ɔnini, 29“Unwoti, ɔfɛni ni, ka ásia fula linyese anu ɔsu ni, akana na edie ami, fula kabla ɔblane, ulu na nteesie ku keyi buɛɛ. 30Ami ɔlati mina anumi ánu Ɔfɔne 31ɔni na áya na úbo na kadi bekyuli fui anumi. 32Ɔdi bukeye bɔni ndubudie fula lɛyɔla keyi ute bekyuli bani naaadi Yudafuɔ. Na ɔdubuti ɔbu uboku fula kadi bekyuli Israelfuɔ akɔ.” 33Ala ani na Simon ɔ́su mɛni áya na ɔ́bla Yosef ku Maria dɛye dɛye. 34Na Simon úte-ma kusɛ kusɛ na ɔ́su Maria ɔnini, “Ubi ɔmɛni ɔdi Katɔti Ukyuli Ɔfunadi. Na ɔdi bɔfɔ iye bɔyii ute Israelfuɔ pii na kalɛ na báfɔ-nwu kenye. Ɔdi bɔnu bɔti bɔni nási Katɔti kudɔ na bekyuli pii badubɔta benye-nwu lɛlɔ. 35Na ɔdubo bekyuli bamɛni kasusu kani nábɛ keyi budie. Na ɔkɛ ɔmɛni ɔsu ni, adubunu ɔlɛ aani kalɛ na kewii kaatu ukyuli kayi.” 36- 37Amu na uleku ɔdi ɔni ndi Katɔti kenye udiene ɔkya mmɔ na baalɔ-nwu banii Hana. Na nwuna ɔti Ƒanuel ɔ́si Aser kaba kemo. Akwa maatɛ kani na úlie kɔgya asa na ɔgyani úkpi. Na ɔdi ukpinele ɔni na ɔ́ɔbi lɛlɔ geen. Ɔbla akwa liti ku aavlatɛ-ine sɔɔn mɛni. Uusié Yudafuɔ kakpakɔ mmɔ uwi ndi uwi teetémwi Katɔti usien ku ɔfɛ na ɔɔkpali katɔ na uulie kɔka lɛnɔ. 38Uwi ɔmmɔ kani kemo ni, anwu lɛnɔ úbo na úti linugya úte Katɔti, na útemi ɔ́siku ubi ɔmmɔ lɛlɔ úte bekyuli bani fui nnye baanu Katɔti ulu ka wafɔ Yerusalem. 39Na ka Yosef ku Maria báwɔlɔ bana ɔdi bɔbla aani kalɛ na Katɔti ɔda bubo ɔku ɔ́tina kalɛ ni, bénwini bésie bana ɔma Nasaret na Galilea kalɔ lɛlɔ. 40Ubi ɔmmɔ ɔ́lɛ lili na ɔ́kɛ lɛlɔ ɔkplu, na ɔ́da anu geen. Na nwuna lɛlɔ lɛ́da Katɔti kubiti. 41Lɛkwa ndi lɛkwa ni, Yesu bawɔne beesié Yerusalem taatádi limeyi lɛni baalɔ banii Kukpi Lili Bɔvia Limeyi. 42Amu ka Yesu ɔ́fɔ akwa leevu-anyɔ ni, básɔ bésie Yerusalem aani kalɛ na baabla kukuuku kalɛ. 43Na ka limeyi lɛmmɔ bɔdi lɛ́sa na básɔ bénwini bésela ɔma ni, Yesu anwu ɔ́sɔ ɔ́kya kama na Yerusalem mmɔ. Na nwuna bawɔne bátati lɛni. 44Ama bábu banii ɔkya bekyuli bammɔ akɔ ɔsu bésie ɔfɛ umodi ulu asa na bése kalɔ baawia-nwu na bakpana ku nwuna lɛlɔ bekyuli akɔ. 45Na ka bátanu-nwu ɔsu ni, básɔ bénwini bésie Yerusalem bakɛ baawia-nwu. 46Na limeyi lɛtɛdi lɛlɔ ni, bátánu-nwu na Yudafuɔ kakpakɔ ka anwu ku Yudafuɔ ala batinane badi belie. Mmɔ na ɔkya uunú bana ala ani na baasu na uuye-ma etemila ekpo ekpo teenu. 47Na bani nénu-nwu ala kenye budie ni, ɔ́bla-ma dɛye dɛye na lɛlati bonwu lɛni udu na ɔda uudie ala ani beeye-nwu kenye ɔsu. 48Ɔtɔtɔ ɔ́gyu nwuna bawɔne ka bánu-nwu lɛni. Na uni úye-nwu ɔnini, “Ubi, bi ɔsu na ábla-bu lɛmɛni udu? Ami ku fula ɔti fui búduo lɛfɛda kemo na bɔkɛ bɔɔví taawia-a.” 49Amu na Yesu údie kenye ɔnini, “Bi ɔsu na bɛkɛ bɛɛwia-mi taavi? Bɛɛɛgyi bɛnii mina Ɔti kesii na ɔlɛka lɛkya yoo?” 50Nsu ama bétenu lɛla lɛni na ɔ́su-ma mɛni kalɔ. 51Amu na Yesu ɔ́siaku-ma na bátɔlɔ bésie Nasaret, na úboku lɛlɔ kalɔ úte-ma. Na ala amɛni fui éduo uni kasusu kemo úsie ɔgyu. 52Na Yesu úbalɛ lili na lɛnunda ku ɔlɔna kemo, na ɔ́fɔ lɛnyi na bekyuli ku Katɔti fui anumi.
twi_Latn